ПРОТОКОЛ

От проведена среща с представители на ПИМП - 14.07.2016 г.

Срещата е организирана от д-р Г. Павлова – зам.-председател на БЛС, въз основа на решение на УС от 12.05.2016 г. Поканени за участие в обсъжданията бяха представители на НСОПЛБ и ДОЛБО - организации на ОПЛ. Срещата беше открита за всички желаещи. Примерни теми за обсъждане бяха изпратени на поканените по електронен път.

В срещата взеха участие д-р Диана Чинарска, д-р Поли Здравкова, д-р Делфина Нуниес, д-р Николай Колев, д-р Катрин Караджова, д-р Борис Косаров, д-р Николай Брънзалов от НСОПЛБ, д-р Виктория Чобанова, д-р Галинка Павлова и д-р Венцислав Грозев от УС на БЛС, експерти и юрист на БЛС. В срещата нямаше представител на ДОЛБО.

Преди началото на обсъжданията д-р Косаров и д-р Брънзалов поставиха въпроса за необходимостта от ясен и работещ регламент по време на преговорите с НЗОК, гарантиращ ефективност на преговорния процес. На предложението на д-р Павлова да дадат конкретни текстове в това отношение, такива не бяха представени. Въпреки настояването на д-р Павлова да бъдат обсъдени изпратените теми, д-р Косаров и д-р Брънзалов отказаха участие и напуснаха срещата.

Останалите участници бяха запознати с идеите на УС на БЛС за промени в нормативните документи, които БЛС ще предложи на политическите партии и МЗ, както следва:

**1. Предложения за промени в ЗЗО** – да се възстанови обвързването на потребителската такса с МРЗ; регламентиране на компенсирането на ЛЗ за потребителската такса на освободените от заплащането ѝ по ЗЗО и НРД; дефинирането на понятието „суми, получени без правно основание“ в ПЗР на ЗЗО.

По време на обсъжданията постъпиха следните предложения:

- по отношение на потребителските такси участниците в срещата одобриха насоките на предлаганите промени

- участниците в обсъжданията подкрепиха възстановяването на обвързването на ПТ с МРЗ за страната с оглед частично компенсиране на инфлацията

- поставена беше необходимостта от остойностяване на дейностите в ПИМП – точно определяне какво се включва в понятието „капитация“, остойностяване на медицински дейности, като манипулации, домашни посещения, ЕКГ и използване на друга техника, прегледи по повод състояния извън диспансеризацията и профилактиката. Даден беше пример с остойностяването на дейностите във Франция. Колегите от РЛК – София се ангажираха да изпратят материали в тази връзка.

- при включване на нови дейности да не се допуска въвеждането на неадекватна цена

-участниците се обединиха около становището, че трябва да се защитават по-високи цени на дейностите и да не се увеличават плануваните обеми в ПИМП, тъй като това представлява залагане на скрити икономии

- участниците приеха предложението от срещата със СИМП да се обсъдят с юридическия екип на БЛС възможни промени в раздел Контрол, санкции, арбитраж

- да се регламентират в ЗЗО срокове за съхранение на медицинската документация в хартиен вид в ЛЗ.

**2. Предложения за промени в ЗЛЗ** – постигане на реална равнопоставеност на ЛЗ при сключване на договорите с НЗОК; регламентиране на възможност за развиване на спомагателни търговски дейности от ЛЗ; регламентиране на задължение на общините за осигуряване на условия за подпомагане на медицинската дейност в районите с неблагоприятни условия на работа и за привличане на дефицитни за района специалисти

Участниците в срещата подкрепиха предлаганите от УС промени.

3**. Промени в Наредба 39**

След изказване на мнения от участниците в срещата и запознаване с мненията, получени по време на срещата със СИМП, участниците се обединиха около следните принципи:

* Участниците в срещата потвърдиха наличието на проблеми с диспансеризацията. Обединиха се около становището, че не може в ПИМП да се диспансеризират всички заболявания, особено при липсата на съществена разлика в цените на диспансерните прегледи за пациенти с една и повече диспансерни диагнози.
* Одобрен беше принципът на осигуряване на консултации със СИМП при диспансерното наблюдение, обсъден на срещата със СИМП.
* Участниците в срещата се ангажираха да прегледат Наредба 39 и да предложат конкретни промени в алгоритмите на диспансерните и профилактичните прегледи до края на м. юли 2016 г.
* Участниците в срещата се обединиха около мнението, че критериите за качество в решението на НЗОК за 2016 г. трябва да бъдат преработени след по-задълбочено обмисляне и по-широко обсъждане.

**4. Промени в Наредба 2**

В резултат на обсъжданията представителите на ПИМП се ангажираха:

* Да прегледат основния пакет здравни дейности, както и здравните дейности, които могат да бъдат изведени от него в случай намаляване на основния пакет поради недостатъчно финансиране на всички заложени в него дейности с наличния ресурс. Предложенията да се изпратят до 25.07.2016 г.
* Да се защитава отпадането на ангажимента на ОПЛ за осигуряване на 24-часова непрекъснатост на здравни грижи

**5. Промени в Наредбата за достъпа**

Участниците в срещата одобриха предлаганите идеи да се регламентира нормативно възможността ОПЛ да отписва пациент в определени конкретно ситуации и да се осигури възможност лекарят да приеме или да откаже да запише пациент в практиката си.

**6. Промени в правилата за работа по НРД**

Участниците в срещата одобриха предлаганите промени в НРД:

* Да се търси възможност за отчитане на всички дейности, извършени от едно ЛЗ на една фактура
* Да се разшири обмена на информация между ИМП и НЗОК, промяна в начина на работа на ПИС на НЗОК с оглед регистриране на получените документи в ПИС, справки от ПИС, дистанционно подаване на документи към НЗОК
* Да се премахне термина „последващо нарушение“ от НРД като правно нерегламентиран
* При отчитане на поредността на нарушенията същата да се дефинира като персонална отговорност на нарушилия лекар, а не да се отнася за цялото ЛЗ (за групови практики)
* Да се обсъдят реални критерии за качество на медицинската дейност, които да се предложат в НРД
* Да се прегледа главата за арбитража в НРД и инструкцията за контрол и да се подготвят желани промени, регламентиращи обективното разглеждане на случаите - по отношение на участници в арбитража, участието на юристи, поведение при паритет, предварително запознаване са участниците в арбитража с документите по случая, ясно регламентиране на правата на контролиращите в НРД
* По отношение на идеите на министъра за промени в изписването на медикаменти, участниците в срещата изказаха мнения против въвеждането на генерично заместване и генерично изписване на медикаменти, като предложиха варианти: определяне на цена на реимбурсация за съответна диагноза; реимбурсация от НЗОК на най-евтиния представител на съответната терапевтична група.
* Да се защитава увеличаване на регулативните стандарти и премахването от регулация на дейностите по диспансеризация и профилактика.

Участниците в срещата приеха следващите срещи да бъдат между УС на БЛС и представители на борда по Обща медицина, като останат открити за всички желаещи да се включат в обсъжданията ОПЛ.

Срещата приключи в 18.30 ч.